amanoisuno/poetBack huggingface dataset:
感別送從叔校書簡再登科東歸 孟郊 
長安車馬道，高槐結浮陰。下有名利人，一人千萬心。黃鵠多遠勢，滄溟無近潯。怡怡靜退姿，泠泠思歸吟。菱唱忽生聽，芸書回望深。清風散言笑，餘花綴衣襟。獨恨魚鳥別，一飛將一沉。
送玄亮師 孟郊 
蘭泉滌我襟，杉月棲我心。茗啜綠淨花，經誦清柔音。何處笑為別，淡情愁不侵。
送李尊師玄 孟郊 
口誦碧簡文，身是青霞君。頭冠兩片月，肩披一條雲。松骨輕自飛，鶴心高不群。
同晝上人送郭秀才江南尋兄弟 孟郊 
地上春色生，眼前詩彩明。手攜片寶月，言是高僧名。溪轉萬曲心，水流千里聲。飛鳴向誰去，江鴻弟與兄。
春日同韋郎中使君送鄒儒立少府扶侍赴雲陽 孟郊 
離思著百草，綿綿生無窮。側聞畿甸秀，三振詞策雄。太守不韻俗，諸生皆變風。郡齋敞西清，楚瑟驚南鴻。海畔帝城望，雲陽天色中。酒酣正芳景，詩綴新碧叢。服彩老萊並，侍車江革同。過隋柳憔悴，入洛花蒙籠。高步詎留足，前程在層空。獨慚病鶴羽，飛送力難崇。
送從叔校書簡南歸 孟郊 
長安別離道，宛在東城隅。寒草根未死，愁人心已枯。促促水上景，遙遙天際途。生隨昏曉中，皆被日月驅。北騎達山嶽，南帆指江湖。高蹤一超越，千里在須臾。
送韓愈從軍 孟郊 
志士感恩起，變衣非變性。親賓改舊觀，僮僕生新敬。坐作群書吟，行為孤劍詠。始知出處心，不失平生正。淒淒天地秋，凜凜軍馬令。驛塵時一飛，物色極四靜。王師既不戰，廟略在無競。王粲有所依，元瑜初應命。一章喻檄明，百萬心氣定。今朝旌鼓前，笑別丈夫盛。
同茅郎中使君送河南裴文學 孟郊 
河南有歸客，江風繞行襟。送君無塵聽，舞鶴清瑟音。菱蔓綴楚棹，日華正嵩岑。如何謝文學，還起會雲吟。
送李翱習之 孟郊 
習之勢翩翩，東南去遙遙。贈君雙履足，一為上皋橋。皋橋路逶迤，碧水清風飄。新秋折藕花，應對吳語嬌。千巷分淥波，四門生早潮。湖榜輕嫋嫋，酒旗高寥寥。小時屐齒痕，有處應未銷。舊憶如霧星，怳見於夢消。言之燒人心，事去不可招。獨孤宅前曲，箜篌醉中謠。壯年俱悠悠，逮茲各焦焦。執手複執手，唯道無枯凋。
送丹霞子阮芳顏上人歸山 孟郊 
松色不肯秋，玉性不可柔。登山須正路，飲水須直流。倩鶴附書信，索雲作衣裘。仙村莫道遠，枉策招交遊。
送從舅端適楚地 孟郊 
歸情似泛空，飄蕩楚波中。羽扇掃輕汗，布帆篩細風。江花折菡萏，岸影泊梧桐。元舅唱離別，賤生愁不窮。
送盧汀侍禦歸天德幕 孟郊 
仲宣領騎射，結束皆少年。匹馬黃河岸，射雕清霜天。旌旗防日北，道路上雲巔。古雪無銷鑠，新冰有堆填。清溪徒聳誚，白璧自招賢。豈比重恩者，閉門方獨全。
送草書獻上人歸廬山 孟郊 
狂僧不為酒，狂筆自通天。將書雲霞片，直至清明巔。手中飛黑電，象外瀉玄泉。萬物隨指顧，三光為迴旋。聚書雲霮zw，洗硯山晴鮮。忽怒畫蛇虺，噴然生風煙。江人願停筆，驚浪恐傾船。
和薛先輩送獨孤秀才上都赴嘉會得青字 孟郊 
秦雲攀窈窕，楚桂搴芳馨。五色豈徒爾，萬枝皆有靈。仙謠天上貴，林詠雪中青。持此一為贈，送君翔杳冥。
送崔爽之湖南 孟郊 
江與湖相通，二水洗高空。定知一日帆，使得千里風。雪唱與誰和，俗情多不通。何當逸翮縱，飛起泥沙中。
送超上人歸天臺 孟郊 
天臺山最高，動躡赤城霞。何以靜雙目，掃山除妄花。何以潔其性，濾泉去泥沙。靈境物皆直，萬松無一斜。月中見心近，雲外將俗賒。山獸護方丈，山猿捧袈裟。遺身獨得身，笑我牽名華。
同李益、崔放送王煉師還樓觀，兼為群公先營山居 孟郊 
十年白雲士，一卷紫芝書。來結崆峒侶，還期縹緲居。霞冠遺彩翠，月帔上空虛。寄謝泉根水，清泠閑有餘。
張徐州席送岑秀才 孟郊 
振振芝蘭步，升自君子堂。泠泠松桂吟，生自楚客腸。羈鳥無定棲，驚蓬在他鄉。去茲門館閑，即彼道路長。雨餘山川淨，麥熟草木涼。楚淚滴章句，京塵染衣裳。贈君無餘佗，久要不可忘。
送黃構擢第後歸江南 孟郊 
澹澹滄海氣，結成黃香才。幼齡思奮飛，弱冠遊靈台。一鶚顧喬木，眾禽不敢猜。一驥騁長衢，眾獸不敢陪。遂得會風雨，感通如雲雷。至矣小宗伯，確乎心不回。能令幽靜人，聲實喧九垓。卻憶江南道，祖筵花裏開。春風不能別，別罷空徘徊。
送道士 孟郊 
千年山上行，山上無遺蹤。一日人間遊，六合人皆逢。自有意中侶，白寒徒相從。
送孟寂赴舉 孟郊 
烈士不憂身，為君吟苦辛。男兒久失意，寶劍亦生塵。浮俗官是貴，君子道所珍。況當聖明主，豈乏證玉臣。濁水無白日，清流鑒蒼旻。賢愚皎然別，結交當有因。
同溧陽宰送孫秀才 孟郊 
廢瑟難為弦，南風難為歌。幽幽拙疾中，忽忽浮夢多。清韻始嘯侶，雅言相與和。訟閑每往招，祖送奈若何。牽苦強為贈，邦邑光峨峨。
溧陽唐興寺觀薔薇花，同諸公餞陳明府 孟郊 
忽驚紅琉璃，千豔萬豔開。佛火不燒物，淨香空徘徊。花下印文字，林間詠觴杯。群官餞宰官，此地車馬來。
送柳淳 孟郊 
青山臨黃河，下有長安道。世上名利人，相逢不知老。
送殷秀才南游 孟郊 
詩句臨離袂，酒花熏別顏。水程千裏外，岸泊幾宵間。風葉亂辭木，雪猿清叫山。南中多古事，詠遍始應還。
送青陽上人游越 孟郊 
秋風吹白髮，微官自蕭索。江僧何用歎，溪縣饒寂寞。楚思物皆清，越山勝非薄。時看鏡中月，獨向衣上落。多謝入冥鴻，笑予在籠鶴。
奉同朝賢送新羅使 孟郊 
淼淼望遠國，一萍秋海中。恩傳日月外，夢在波濤東。浪興豁胸臆，泛程舟虛空。既茲吟仗信，亦以難私躬。實怪賞不足，異鮮悅多叢。安危所系重，征役誰能窮。彼俗媚文史，聖朝富才雄。送行數百首，各以鏗奇工。冗隸竊抽韻，孤屬思將同。
留弟郢不得送之江南 孟郊 
剛有下水船，白日留不得。老人獨自歸，苦淚滿眼黑。
送陸暢歸湖州，因憑題故人皎然塔、陸羽墳 孟郊 
淼淼霅寺前，白蘋多清風。昔游詩會滿，今遊詩會空。孤吟玉淒惻，遠思景蒙籠。杼山磚塔禪，竟陵廣宵翁。饒彼草木聲，仿佛聞餘聰。因君寄數句，遍為書其叢。追吟當時說，來者實不窮。江調難再得，京塵徒滿躬。送君溪鴛鴦，彩色雙飛東。東多高靜鄉，芳宅冬亦崇。手自擷甘旨，供養歡沖融。待我遂前心，收拾使有終。不然洛岸亭，歸死為大同。
送淡公 孟郊 
燕本冰雪骨，越淡蓮花風。五言雙寶刀，聯響高飛鴻。翰苑錢舍人，詩韻鏗雷公。識本未識淡，仰詠嗟無窮。清恨生物表，郎玉傾夢中。常于冷竹坐，相語道意沖。嵩洛興不薄，稽江事難同。明年若不來，我作黃蒿翁。何以兀其心，為君學虛空。坐愛青草上，意含滄海濱。渺渺獨見水，悠悠不問人。鏡浪洗手綠，剡花入心春。雖然防外觸，無奈饒衣新。行當譯文字，慰此吟殷勤。銅鬥飲江酒，手拍銅鬥歌。儂是拍浪兒，飲則拜浪婆。腳踏小船頭，獨速舞短蓑。笑伊漁陽操，空恃文章多。閑倚青竹竿，白日奈我何。短蓑不怕雨，白鷺相爭飛。短楫畫菰蒲，鬥作豪橫歸。笑伊水健兒，浪戰求光輝。不如竹枝弓，射鴨無是非。射鴨複射鴨，鴨驚菰蒲頭。鴛鴦亦零落，彩色難相求。儂是清浪兒，每踏清浪遊。笑伊鄉貢郎，踏土稱風流。如何丱角翁，至死不裹頭。師得天文章，所以相知懷。數年伊雒同，一旦江湖乖。江湖有故莊，小女啼喈喈。我憂未相識，乳養難和諧。幸以片佛衣，誘之令看齋。齋中百福言，催促西歸來。伊洛氣味薄，江湖文章多。坐緣江湖岸，意識鮮明波。銅鬥短蓑行，新章其奈何。茲焉激切句，非是等閒歌。制之附驛回，勿使餘風訛。都城第一寺，昭成屹嵯峨。為師書廣壁，仰詠時經過。徘徊相思心，老淚雙滂沱。江南邑中寺，平地生勝山。開元吳語僧，律韻高且閑。妙藥溪岸平，桂榜往復還。樹石相鬥生，紅綠各異顏。風味我遙憶，新奇師獨攀。報恩兼報德，寺與山爭鮮。橙橘金蓋檻，竹蕉綠凝禪。經章音韻細，風磬清泠翩。離腸繞師足，舊憶隨路延。不知幾千尺，至死方綿綿。鄉在越鏡中，分明見歸心。鏡芳步步綠，鏡水日日深。異刹碧天上，古香清桂岑。朗約徒在昔，章句忽盈今。幸因西飛葉，書作東風吟。落我病枕上，慰此浮恨侵。牽師袈裟別，師斷袈裟歸。問師何苦去，感吃言語稀。意恐被詩餓，欲住將底依。盧殷劉言史，餓死君已噫。不忍見別君，哭君他是非。詩人苦為詩，不如脫空飛。一生空鷕氣，非諫複非譏。脫枯掛寒枝，棄如一唾微。一步一步乞，半片半片衣。倚詩為活計，從古多無肥。詩饑老不怨，勞師淚霏霏。
送魏端公入朝 孟郊 
東洛尚淹玩，西京足芳妍。大賓威儀肅，上客冠劍鮮。豈惟空戀闕，亦以將朝天。局促塵末吏，幽老病中弦。徒懷青雲價，忽至白髮年。何當補風教，為薦三百篇。
送盧郎中汀 孟郊 
洛水春渡闊，別離心悠悠。一生空吟詩，不覺成白頭。向事每計較，與山實綢繆。太華天上開，其下車轍流。縣街無塵土，過客多淹留。坐飲孤驛酒，行思獨山遊。逸關嵐氣明，照渭空漪浮。玉珂擺新歡，聲與鸞鳳儔。朝謁大家事，唯餘去無由。
送鄭僕射出節山南 孟郊 
國老出為將，紅旗入青山。再招門下生，結束餘病孱。自笑騎馬醜，強從驅馳間。顧顧磨天路，嫋嫋鏡下顏。文魄既飛越，宦情唯等閒。羨他白麵少，多是清朝班。惜命非所報，慎行誠獨艱。悠悠去住心，兩說何能刪。
別妻家 孟郊 
芙蓉濕曉露，秋別南浦中。鴛鴦卷新贈，遙戀東床空。碧水不息浪，清溪易生風。參差坐成阻，飄颻去無窮。孤雲目雖斷，明月心相通。私情詎銷鑠，積芳在春叢。
贈姚怤別 孟郊 
美人廢琴瑟，不是無巧彈。聞君郢中唱，始覺知音難。驚蓬無還根，馳水多分瀾。倦客厭出門，疲馬思解鞍。何以寫此心，贈君握中丹。
贈竟陵盧使君虔別 孟郊 
赤日千里火，火中行子心。孰不苦焦灼，所行為貧侵。山木豈無涼，猛獸蹲清陰。歸人憶平坦，別路多嶇嶔。賴得竟陵守，時聞建安吟。贈別折楚芳，楚芳搖衣襟。
與韓愈、李翱、張籍話別 孟郊 
朱弦奏離別，華燈少光輝。物色豈有異，人心顧將違。客程殊未已，歲華忽然微。秋桐故葉下，寒露新雁飛。遠遊起重恨，送人念先歸。夜集類饑鳥，晨光失相依。馬跡繞川水，雁書還閨闈。常恐親朋阻，獨行知慮非。
監察十五叔東齋招李益端公會別 孟郊 
欲知惜別離，瀉水還清池。此地有君子，芳蘭步葳蕤。手掇雜英佩，意搖春夜思。莫作繞山雲，迴圈無定期。
汴州留別韓愈 孟郊 
不飲濁水瀾，空滯此汴河。坐見繞岸水，盡為還海波。四時不在家，弊服斷線多。遠客獨憔悴，春英落婆娑。汴水饒曲流，野桑無直柯。但為君子心，歎息終靡他。
贈別殷山人說易後歸幽墅 孟郊 
夫子說天地，若與靈龜言。幽幽人不知，一一予所敦。秋月吐白夜，涼風韻清源。旁通忽已遠，神感寂不喧。一悟袪萬結，夕懷傾朝煩。旅輈無停波，別馬嘶去轅。殷勤荒草士，會有知己論。
壽安西渡奉別鄭相公 孟郊 
洛河向西道，石波橫磷磷。清風送君子，車遠無還塵。春別亦蕭索，況茲冰霜晨。零落景易入，鬱抑抱難申。百宵華燈宴，一旦星散人。歲去弦吐箭，憂來蠶抽綸。綿綿無窮事，各各馳繞身。徘徊黃縹緲，倏忽春霜賓。相為物表物，永謝區中姻。日嗟來教士，仰望無由親。東都清風減，君子西歸朝。獨抱歲晏恨，泗吟不成謠。貴遊意多味，賤別情易消。回雁憶前叫，浪鳧念後漂。悠悠孤飛景，聳聳銜霜條。昧趣多滯澀，懶朋寡新僚。病深理方悟，悔至心自燒。寂靜道何在，憂勤學空饒。乃知減聞見，始遂情逍遙。文字徒營織，聲華諒疑驕。顧慚耕稼士，樸略氣韻調。善士有餘食，佳畦冬生苗。養人在養身，此旨清如韶。願貢高古言，敢望錫類招。